Nang Bakisah: Amang BBDihuraakan Bancir
BAHARI, waktu masih sakulah, Amat Taguh hanyar ja bulik matan balajar. Barubuyan banyu mata di pipinya nang putih mangkilap. Suanang Yadi nang jadi mamarina Amat Taguh, taitihi kamanakan bulik sakulah sambil manangis banar.
Suanang Yadi nang lagi mambarasihi sapida mutur tadiam satumat, maitihi lakun Amat Taguh. Sandaga jua, kamanakan Suanang Yadi ngini bulik sakulah manangis sambil manimbai ka sapatu.
Kada tahan jua Suanang Yadi malihat kamanakan bulik sakulah manangis. “Maaatt…, kanapa garang ikam hanyar bulik sakulah, maka sudah managis…. Kanapa…?? Bakalahi kah ikam di sakulahan…? Sapa nang maanu ikam…?” jar Suanang Yadi, mamarina nang maambil hati kalu pina kamanakan diganggu urang.
Sambil manakuni kaitu, sambil ai jua Suanang Yadi manyingsing ka tangan baju. "Kawan ulun Mang ai, di sakulahan tadi manyambati ulun Bancir…,” jar Amat Taguh sambil malap ka hingus nang lilihan.
Mandangar kamanakan dipadahakan bancir lih kawalannya di sakulahan, langsung naik darah Suanang Yadi. "Hauuu…. Bujuran kaaahhh…!!?? Sapa nang wani manyambati ikam kaitu…??? Wani-wani manyambati kamanakan unda nih… Sambat sapa ngarannya nang manyambati ikam bancir…???" jar Suanang Yadi pina kalihatan sarik banar.
"Ngarannya Udin. Galarannya Udin Gagah, Mang ai…. Inya manyambati ulun bancir…. Marga disambati kaitu lih Udin Gagah, pas ulun ditatawakan kakawanan di sakulahan…," jar Amat Taguh.
"Lakasi…, capati kita ka rumahnya…. Handak abah sariki inya si Udin Gagah nitu…. Kaina Amang nang mamai si Udin Gagah nituh…. Amun parlu Amang lapurakan lawan kapala sakulah ikam!!!" jar Suanang Yadi.
"Tapi Mang…, jangan gin…. Jangan disariki inya…," jar Amat Taguh. Kada jua Suanang Yadi takajut mandangar jawaban nang kamanakan, Amat Taguh. "Nahh…, napang pulang maka ikam maminta Amang jangan disariki inya…. Maka inya manyambati ikam di tangah kakawanan ikam…. Manyupanakan ikam…??" jar Suanang Yadi.
"Jangan disariki Mang laaahh…. Kasian inya…. Udin Gagah nituu bungas bangat paaank…. Dasar bujuran gagah…. Kurihingnya manawan… Cucuuuuk Mang ai…. Mandibar jantung ulun amun parak Udin Gagah tuuhh…. Rasa handak baragap ulun Mang ai…," jar Amat Taguh.
Mandangar jawaban Amat Taguh, siup maragap tihang dadayan Suanang Yadi, han….[]
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn